CELEX: 32016D2009
Language: bg
Date: 2016-11-15 00:00:00
Title: Решение за изпълнение (ЕС) 2016/2009 на Комисията от 15 ноември 2016 година за одобряване на програмите за ваксинация срещу заразен нодуларен дерматит, представени от държавите членки (нотифицирано под номер С(2016) 7219) (Текст от значение за ЕИП )

17.11.2016   
            
            
               BG
            
            
               Официален вестник на Европейския съюз
            
            
               L 310/66
            
         РЕШЕНИЕ ЗА ИЗПЪЛНЕНИЕ (ЕС) 2016/2009 НА КОМИСИЯТА
   от 15 ноември 2016 година
   за одобряване на програмите за ваксинация срещу заразен нодуларен дерматит, представени от държавите членки
   
      
         (нотифицирано под номер С(2016) 7219)
      
   
   (само текстовете на български, хърватски и гръцки език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3), и по-специално член 19, параграф 1, буква а), параграф 3, буква а), и параграф 6 от нея,
   като има предвид, че:
   
               (1)
            
            
               Заразният нодуларен дерматит (ЗНД) е вирусно заболяване по говедата, най-често предавано чрез вектор и характеризиращо се с нанасянето на тежки загуби и с възможността за масово разпространение, най-вече чрез живи животни и продукти, получени от заразени животни.
            
         
               (2)
            
            
               В Директива 92/119/ЕИО се определят общи мерки за борба с някои болести по животните. Сред тях са мерки, които трябва да бъдат предприети при съмнение и потвърждение на появата на ЗНД в стопанство, мерките, които трябва да бъдат предприети в ограничителните зони, и други допълнителни мерки за борба с болестта. В посочените мерки се предвижда, че при поява на ЗНД, като допълнение към останалите мерки за борба с болестта и при одобрение от страна на Комисията, може да се извърши и ваксинация.
            
         
               (3)
            
            
               В Решение за изпълнение (ЕС) 2015/2055 на Комисията (4) и Решение за изпълнение (ЕС) 2016/1183 на Комисията (5) се предвижда, че в Гърция и България може да бъде извършена спешна ваксинация на говеда, отглеждани в стопанства в зоната на ваксинация, определена в приложение I към посочените решения за изпълнение. Предвид настоящата епидемиологична обстановка във връзка със ЗНД, на 8 август 2016 г. Хърватия, която се намира в непосредствена заплаха поради появата на случаи на ЗНД в региона, също уведоми Комисията за намерението си да започне кампания за ваксинация срещу ЗНД.
            
         
               (4)
            
            
               В съответствие с приетата на 29 юли 2016 г. спешна препоръка на Европейския орган за безопасност на храните (6) ваксинацията срещу ЗНД е най-ефективното средство за ограничаване на разпространението на болестта. За постигането на описаните по-горе резултати е необходимо да се извърши ваксинация на цялата възприемчива популация в региони, изложени на риск от въвеждане на ЗНД или засегнати от ЗНД, така че броят на огнищата да бъде сведен до минимум, като следва да се постигне висок обхват на ваксинацията както на равнището на отделни животни, така и на цели стопанства.
            
         
               (5)
            
            
               С цел яснота и опростяване одобрението на програмите за ваксинация на Гърция и България, включени понастоящем съответно в решения за изпълнение (ЕС) 2015/2055 и (ЕС) 2016/1183, следва да бъде включено в настоящото решение. Освен това следва да бъде одобрена програмата за ваксинация, представена от Хърватия. Програмите за ваксинация на Гърция и България, включени понастоящем съответно в решения за изпълнение (ЕС) 2015/2055 и (ЕС) 2016/1183, и програмата за ваксинация, представена от Хърватия, отговарят на минималните изисквания за програмите за ваксинация против заразен нодуларен дерматит, установени в приложение II към Решение за изпълнение (ЕС) 2016/2008 на Комисията (7) относно мерките за мерките за контрол на здравето на животните във връзка със заразния нодуларен дерматит в някои държави членки.
            
         
               (6)
            
            
               За да бъде успешна програмата за ваксинация срещу ЗНД, наред с другите мерки за борба с болестта, тя следва да бъде изпълнявана в продължение на няколко години, така че да се осигури имунизация за достатъчно време на цялата възприемчива популация.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Одобрение на програмите за ваксинация срещу заразен нодуларен дерматит
   Изброените в приложението програми за ваксинация срещу заразен нодуларен дерматит се одобряват.
   Член 2
   Приложимост
   Настоящото решение се прилага до 31 декември 2019 г.
   Член 3
   Адресати
   Адресати на настоящото решение са Република България, Република Гърция и Република Хърватия.
   
      Съставено в Брюксел на 15 ноември 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 62, 15.3.1993 г., стр. 69.
   
      (4)  Решение за изпълнение (ЕС) 2015/2055 на Комисията от 10 ноември 2015 г. за определяне на условията за създаване на програма за спешна ваксинация на говеда срещу заразен нодуларен дерматит в Гърция и за изменение на Решение за изпълнение (ЕС) 2015/1500 (ОВ L 300, 17.11.2015 г., стр. 31).
   
      (5)  Решение за изпълнение (ЕС) 2016/1183 на Комисията от 14 юли 2016 г. за одобряване на програма за спешна ваксинация срещу заразен нодуларен дерматит при говеда в България и за изменение на приложението към Решение за изпълнение (ЕС) 2016/645 (ОВ L 195, 20.7.2016 г., стр. 75).
   
      (6)  EFSA Journal (Бюлетин на ЕОБХ) 2016; 14(8):4573 [27 стр.].
   
      (7)  Решение за изпълнение (ЕС) 2016/2008 на Комисията от 15 ноември 2016 година относно мерките за контрол на здравето на животните във връзка със заразния нодуларен дерматит в някои държави членки (вж. страница 51 от настоящия брой на Официален вестник).
   
      ПРИЛОЖЕНИЕ
      
                  —
               
               
                  Програмата за ваксинация, представена от Гърция.
               
            
                  —
               
               
                  Програмата за ваксинация, представена от България.
               
            
                  —
               
               
                  Програмата за ваксинация, представена от Хърватия.